CELEX: 32017D2013
Language: hu
Date: 2017-11-07 00:00:00
Title: A Tanács (EU) 2017/2013 végrehajtási határozata (2017. november 7.) a Holland Királyságnak a közös hozzáadottértékadó-rendszerről szóló 2006/112/EK irányelv 193. cikkétől való eltérést jelentő különös intézkedés bevezetésére történő felhatalmazásáról

10.11.2017   
            
            
               HU
            
            
               Az Európai Unió Hivatalos Lapja
            
            
               L 292/59
            
         A TANÁCS (EU) 2017/2013 VÉGREHAJTÁSI HATÁROZATA
   (2017. november 7.)
   a Holland Királyságnak a közös hozzáadottértékadó-rendszerről szóló 2006/112/EK irányelv 193. cikkétől való eltérést jelentő különös intézkedés bevezetésére történő felhatalmazásáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésére,
   tekintettel az Európai Bizottság javaslatára,
   mivel:
   
               (1)
            
            
               A 2006/112/EK irányelv 193. cikke általános szabályként előírja, hogy a termékértékesítést vagy szolgáltatást végző adóalany köteles megfizetni az adóhatóságoknak a hozzáadottérték-adót (héa).
            
         
               (2)
            
            
               A 2006/112/EK irányelv 199a. cikke (1) bekezdése g) pontjának értelmében a tagállamok előírhatják, hogy a távközlési szolgáltatások értékesítése esetében a héa megfizetéséért felelős személy az az adóalany legyen, akinek a részére azokat értékesítették (fordított adózási mechanizmus). Hollandia jelenleg nem él ezzel a lehetőséggel.
            
         
               (3)
            
            
               A hollandiai távközlési ágazatban a közelmúltban több esetben tártak fel csalásokat. Következésképpen Hollandia be kívánja vezetni a fordított adózási mechanizmust a távközlési szolgáltatások belföldi értékesítése esetében.
            
         
               (4)
            
            
               A 2006/112/EK irányelv 199a. cikkének (1) bekezdése úgy rendelkezik, hogy a fordított adózási mechanizmus csak 2018. december 31-ig alkalmazható és a minimális alkalmazási időszak két év. Mivel a minimális alkalmazási időszakra vonatkozó feltétel ez esetben nem teljesülhet, Hollandia nem alkalmazhatja a fordított adózási meachnizmust az említett irányelv 199a. cikke (1) bekezdésének g) pontja alapján.
            
         
               (5)
            
            
               Következésképpen Hollandia a Bizottság által 2017. július 11-én iktatott levelében a 2006/112/EK irányelv 193. cikkétől való eltérés engedélyezését kérelmezte, hogy az említett irányelv 395. cikke alapján alkalmazhassa a fordított adózási mechanizmust a távközlési szolgáltatások értékesítésére.
            
         
               (6)
            
            
               A Bizottság 2017. szeptember 5-én kelt levelében a 2006/112/EK irányelv 395. cikke (2) bekezdésének megfelelően tájékoztatta a többi tagállamot Hollandia kérelméről. A Bizottság 2017. szeptember 6-án kelt levelében értesítette Hollandiát arról, hogy a kérelem elbírálásához általa szükségesnek tartott minden információ a rendelkezésére áll.
            
         
               (7)
            
            
               Hollandia azért kérelmezi az eltérést, hogy megelőzze a távközlési ágazatában előforduló további héacsalásokat. Jóllehet a távközlési ágazat csalásra alkalmas terület, ezért a hatóságok szorosan nyomon követik e tevékenységeket, Hollandia a közelmúltban csalárd rendszerekre derített fényt a hívásidőkkel való kereskedés területén, melyben csalárd kereskedők és köztes vállalkozások egész sora vett részt. E rendszerek jelentős adóbevétel-kiesést eredményeztek.
            
         
               (8)
            
            
               A Hollandia által benyújtott információk alapján ez esetben a csalás feltárására és megelőzésére szolgáló hagyományos módszerek nem hatékonyak, mivel a szolgáltatások az Unión kívülről származnak, és nyújtóik semmilyen nyilvántartásban vagy jegyzékben nem szerepelnek. A pénzforgalom fizetési platformokon keresztül az Unión kívül vezetett bankszámlákra irányul, ami megnehezíti a tranzakciók felderítését, és lehetetlenné teszi a banki információk bekérését. Hollandia hangsúlyozza, hogy az érintett szolgáltatások esetében a fordított adózási mechanizmus bevezetése nélkül az adóbevétel-kiesés exponenciális növekedése várható.
            
         
               (9)
            
            
               Ezért fel kell hatalmazni Hollandiát arra, hogy a távközlési szolgáltatások értékesítésére a fordított adózási mechanizmust alkalmazza 2018. december 31-ig.
            
         
               (10)
            
            
               Az eltérésnek nincs kedvezőtlen hatása az Unió héabevételekből származó saját forrásaira,
            
         ELFOGADTA EZT A HATÁROZATOT:
   1. cikk
   A 2006/112/EK irányelv 193. cikkétől eltérve Hollandia felhatalmazást kap arra, hogy távközlési szolgáltatások értékesítése esetében azt a személyt jelölje meg héafizetésre kötelezett személyként, akinek részére az adott szolgáltatást értékesítették.
   2. cikk
   Ez a határozat a róla szóló értesítés napján lép hatályba.
   Ez a határozat 2018. december 31-én hatályát veszti.
   3. cikk
   Ennek a határozatnak a Holland Királyság a címzettje.
   
      Kelt Brüsszelben, 2017. november 7-én.
      
         
            a Tanács részéről
         
         
            az elnök
         
         T. TÕNISTE
      
   
   
      (1)  HL L 347., 2006.12.11., 1. o.